《劝饮》
宋代·李新

安所求羁客，比坰徐翁庐。清圣殊不恶，中之百忧纾。

瘿樽但满注，一饱随家蔬。卷帘瞩平野，木影摇扶疏。

绿针麦刺土，碧幕烟染虚。田父老且耕，我尚堪犁锄。

劝翁日饮酒，何苦多著书。书成人亦惜，酒至欢有馀。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。